ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Aίτηση αρ. 140/2023*)

*(i-Justice)*

7 Νοεμβρίου, 2023

[ΙΩΑΝΝΙΔΗΣ, Δ]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Π.Π. ΓΙΑ ΑΔΕΙΑ ΓΙΑ ΚΑΤΑΧΩΡΙΣΗ ΑΙΤΗΣΗΣ ΓΙΑ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΣΥΛΛΗΨΗΣ ΗΜΕΡ. 24/09/2023 ΠΟΥ ΕΞΕΔΟΘΗ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΜΕΣΟΥ ΔΥΝΑΜΕΙ ΤΩΝ ΠΡΟΝΟΙΩΝ ΤΩΝ ΑΡΘΡΩΝ 18 ΚΑΙ 19 ΤΟΥ ΚΕΦ. 155.

*Θεόδουλος Παπαβασιλείου,* για τον Αιτητή.

**\_\_\_\_\_\_\_\_\_\_\_\_\_\_\_\_\_**

**Α Π Ο Φ Α Σ Η**

**(Εχ tempore)**

**ΙΩΑΝΝΙΔΗΣ**:- Στις 24.9.2023, ο Αν/Λοχίας 269 Π.Θ, του Αστυνομικού Σταθμού Επισκοπής, εμφανίστηκε ενώπιον Επαρχιακού Δικαστή (στο εξής «κατώτερο Δικαστήριο»), υποβάλλοντας αίτημα για έκδοση εντάλματος σύλληψης εναντίον του αιτητή. Στον Όρκο που υποστήριζε το αίτημα, γινόταν αναφορά πως εναντίον του υπήρχε μαρτυρία *«που δημιουργεί εύλογη βάση για υποψία ότι ενέχεται στα αδικήματα Ι) της επίθεσης μετά πρόκλησης πραγματικής σωματικής βλάβης, ΙΙ) δημόσιας εξύβρισης, ΙΙΙ) απειλής και ΙV) παράνομης εισόδου σε περιουσία κατά παράβαση των Άρθρων 243, 99, 91Α και 280 του Κεφαλαίου 154, αδικήματα τα οποία επεσυνέβησαν την 23-09-2023 και περί ώρα 21:00 εντός του Καζίνο City of Dreams, έδαφος του χωριού Τσερκέζοι στην Λεμεσό.»*

Ακολούθως ο ενόρκως δηλών παραθέτει τα γεγονότα, για να προσθέσει πως ο αιτητής (τότε ύποπτος) *«αναζητήθηκε τόσο στη δηλωθείσα του διεύθυνση, όσο και τηλεφωνικώς, χωρίς θετικό αποτέλεσμα. Ενόψει των πιo πάνω αιτούμαι από το Σεβαστό σας Δικαστήριο την έκδοση εντάλματος σύλληψης του πιο πάνω υπόπτου για διευκόλυνση των αστυνομικών εξετάσεων.»*

Το κατώτερο Δικαστήριο εξέδωσε την ίδια ημέρα το ένταλμα σύλληψης. Παραθέτω αυτολεξεί την απόφασή του.

*«Δικαστήριο- Με βάση των ενώπιον μου μαρτυρία και συγκεκριμένα την ένορκη δήλωση που υποστηρίζει την αίτηση για έκδοση του παρόντος εντάλματος έρευνας (sic), ΕΞΑΓΩ τα εξής συμπεράσματα όσον αφορά το παρόν ένταλμα σύλληψης:*

1. *Έχω ικανοποιηθεί ότι πληρούνται οι προϋποθέσεις έκδοσης του.*
2. *Πιστεύω ότι, υπάρχει εύλογη υπόνοια ότι το πρόσωπο εναντίον του οποίου η Αστυνομία αιτείται την έκδοση του παρόντος εντάλματος σύλληψης έχει διαπράξει τα αδικήματα που περιγράφονται στην ένορκη δήλωση που υποστηρίζει την αίτηση για έκδοση του εντάλματος σύλληψης σύμφωνα με τις πρόνοιες του άρθρου 11.2(γ) του Συντάγματος, του νόμου και της νομολογίας.*
3. *Τα ιδιαίτερα περιστατικά της παρούσας υπόθεσης όπως αναφύονται από την ένορκη δήλωση που υποστηρίζει την αίτηση για έκδοση του εντάλματος σύλληψης, καθιστούν την έκδοση του εντάλματος σύλληψης αναγκαία και δικαιολογημένη, για σκοπούς λήψης ανακριτικής κατάθεσης.»*

Τα παράπονα του αιτητή με την υπό εκδίκαση μονομερή αίτηση, με την οποία ζητά την άδεια του Δικαστηρίου για να καταχωρίσει αίτηση διά κλήσεως για ακύρωση του εκδοθέντος εντάλματος σύλληψης με Προνομιακό Ένταλμα Certiorari, είναι πολλά. Δεν χρειάζεται να παραθέσω το περιεχόμενο της Ένορκης Δήλωσης και της Έκθεσης που υποστηρίζουν την αίτηση. Το έχω όμως μελετήσει και θα κάνω ειδική αναφορά σε αυτό, όπου ήθελε κριθεί αναγκαίο.

Από το μαρτυρικό υλικό που είχε τεθεί ενώπιον του κατώτερου Δικαστηρίου, καταλήγω, χωρίς ιδιαίτερη δυσκολία, πως προέκυπταν εύλογες υπόνοιες εναντίον του αιτητή για ανάμειξη του στα υπό διερεύνηση εγκλήματα. Το σχετικό εύρημα του κατώτερου Δικαστηρίου είναι δικαιολογημένο.

Όσον αφορά στην αναγκαιότητα έκδοσης του εντάλματος σύλληψης, το κατώτερο Δικαστήριο έκρινε πως είχε ικανοποιηθεί και αυτή η προϋπόθεση, *«για σκοπούς λήψης ανακριτικής κατάθεσης».* Όμως, η Αστυνομία δεν φαίνεται να είχε ζητήσει το ένταλμα σύλληψης γι΄ αυτόν τον λόγο, αφού στον Όρκο ουδεμία αναφορά γίνεται σε λήψη ανακριτικής κατάθεσης. Ως εκ τούτου, βρίσκω πως υπάρχει συζητήσιμο θέμα. (***Ανθίμου (1991) 1 Α.Α.Δ. 41***).

Δικαιολογείται όμως η παραχώρηση της αιτούμενης άδειας, και για το κατά πόσο η λήψη ανακριτικής κατάθεσης από τον αιτητή, καθιστούσε εν προκειμένω την έκδοση του εντάλματος σύλληψης αναγκαία και δικαιολογημένη, ως το κατώτερο Δικαστήριο βρήκε.

Εν κατακλείδι, δίδεται άδεια στον αιτητή να καταχωρίσει αίτηση διά κλήσεως για την έκδοση Προνομιακού Εντάλματος Certiorari για ακύρωση του εκδοθέντος εντάλματος σύλληψης, μόνο για τους δύο πιο πάνω λόγους. Για τους άλλους λόγους, δεν κρίνω ότι δικαιολογείται η χορήγηση της αιτούμενης άδειας.

Ο ευπαίδευτος συνήγορος του αιτητή ζήτησε για προσωπικούς λόγους, τους οποίους παρέθεσε, όπως η αίτηση διά κλήσεως καταχωριστεί εντός δεκατεσσάρων ημερών από σήμερα. Το αίτημα του κρίνεται δικαιολογημένο και συνεπώς δίδονται οδηγίες, ως πιο πάνω.

Η αίτηση διά κλήσεως, εφόσον καταχωριστεί, να επιδοθεί αμέσως στον Γενικό Εισαγγελέα και να οριστεί από το Πρωτοκολλητείο για Οδηγίες, στις 23.11.2023 και ώρα 9:30 π.μ.

Ι. ΙΩΑΝΝΙΔΗΣ, Δ.

*/ΣΓεωργίου*